Teksto suvokimo ir literatūros žinių taikymo testas 9 klasei
Justinas Marcinkevičius. „Mindaugas“

	SENIS
Valdovų laimė – ji visai kitokia,
Negu prastų žmonių.

MINDAUGAS
Kitokia? Ne.
Tiktai jie atsisako savo laimės,
Jei šita laimė nenaudinga jiems.
O gal visi taip daro- atsisako,
Kai laimė nenaudinga? Bet ar gali
Būt nenaudinga ir naudinga laimė?
O ar žmogus galėtų pasakyt,
Kas jam naudinga, kas jam nenaudinga?
Kai taip guli žiūrėdamas į tamsą, 
Tai pradedi galvot, kad nieko  nėr
Ir kad žmogus – tiktai menka dulkelė
Visuotinės tamsos okeane.
Ar žino jis , koks okeano tikslas
Ir kas yra tenai, už tos ribos,
Kur okeanas su dangum suseina?
Mačiau ne sykį aš, kaip krinta žvaigždės.
Prisižiūrėjau aš, kaip miršta žmonės.
Ir nieko neįvyksta! Okeanas
Toks pat didžiulis, ir toks pat tamsus.
Tai mes ne taip jau dideli, kaip manom
Ir ne tokie galingi, kaip galvojam.
Tai kuo tada žmogus laimingas? Kuo?
Ar tuo, ką turi, ima, liečia, mato,
Ką valgo, myli, girdi arba jaučia?
Tai laimė, žinoma. Ir nemaža.
Bet štai naktis ateina. Ir tu vienas.
Ir supranti, kad visa tai niekai.
Kad visa tai tavy yra kaip molis
Ir kad nėra kažko labai svarbaus,
Kad iš to molio nulipdytum laimę.
Prakeiktas žodis! Kas jį sugalvojo?
Kokioj širdies kertelėje jis gimė,
Išaugdamas į troškulį, kurio
Žmogus negali niekad numalšinti!

Justinas Marcinkevičius, Trilogija ir epilogas, Vilnius: Lietuvos rašytojų sąjungos leidykla, 2005

	1. Kokia pagrindinė problema kamuoja Mindaugą? Pasirinkite atsakymą ir pakomentuokite. (2 taškai)

A Žmogaus galios problema
B Žmogaus laimės problema
C Žmogaus vienišumo problema
D Žmogaus laikinumo problema 


	
	2. Ar Senio pasakymas, kad „valdovų laimė- ji visai kitokia“
, tenkina Mindaugą? Kodėl? (2taškai)

	
	3. Su kuo monologe lyginamas žmogus? Pacituokite ir paaiškinkite, kaip supratote šią citatą. (2 taškai)

	
	4. Remdamiesi citatomis, įvardinkite dar 2 problemas, kurios kamuoja Mindaugą. (2 taškai)

	Citata
	Problema (klausimo forma)

	Bet štai naktis ateina. Ir tu vienas.
Ir supranti, kad visa tai niekai.
	

	Mačiau ne sykį aš, kaip krinta žvaigždės.
Prisižiūrėjau aš, kaip miršta žmonės.
Ir nieko neįvyksta! Okeanas
Toks pat didžiulis, ir toks pat tamsus.
	






	5. Pasirinkite tekste 1 retorinį klausimą, jį nurašykite ir paaiškinkite prasmę.(2 taškai)


	6. Su kuo netiesiogiai yra palyginama žmogaus mirtis? Pacituokite. (2 taškai)


	7. Įvardinkite, koks šio kūrinio žanras? Argumentuokite. (3 taškai)


	8. Ar laimė priklauso nuo žmogaus statuso? Remdamiesi savo patirtimi, parašykite 7-8 sakinių samprotavimo pastraipą. (5 taškai)

